Få dage før det store rykind til Skagen Festival er det største spillested, Skagen Kultur- og Fritidscenter (SKFC) tæt på at dreje nøglen. Kun en økonomisk redningsplanke fra Frederikshavn Kommune redder de mange festivalgæster fra at møde en lukket dør. Det skriver Nordjyske Stiftstidende.

Det er de seneste to-tre års økonomiske problemer, der har sendt SKFC, der ud over idrætshallen og rummer svømmehal, cafeteria og overnatningsfaciliteter, til tælling. - Vi kan ikke undvære Skagen Kultur- og Fritidscenter (SKFC). Om få dage er der festival og Skaw Cup. Det vil være en katastrofe, hvis det går konkurs, siger 1. viceborgmester, Peter Nielsen (Kons.). SKFC er en selvejende institution med egen bestyrelse, der har en driftsoverenskomst med kommunen og får et årligt tilskud fra kommunen på cirka fem mio. kr. Og nu ser det altså ud som om, der er flere penge på vej for at redde kultur og fritidscentret.